Kázeň z ev. Sl. Božích v Bratislave (Lamač /**NK** s VP), **5. 3. 2023**, 10.00/**18.00,**

**2. nedeľa** **v pôstnom období**, ES: 105, 83, 110, A 29, Ž 25, 4 – 10

**1. Mojžišova 8, 1 – 14**:*„* ***1****Vtedy* *sa Boh rozpomenul na Nóacha, na všetky živočíchy i na dobytok, ktoré boli s ním v korábe; Boh poslal vietor na zem a vody opadli.****2****Zavreli sa žriedla prahlbiny aj okná nebies a dážď z neba ustal.****3****Vody sa viac a viac vracali do zeme a po stopäťdesiatich dňoch začalo vôd ubúdať.****4****V siedmom mesiaci, sedemnásteho dňa toho mesiaca spočinul koráb na Araráte.****5****Vôd stále ubúdalo až do desiateho mesiaca; prvý deň desiateho mesiaca ukázali sa končiare vrchov.****6****Potom, po štyridsiatich dňoch, Nóach otvoril okno korábu, ktoré urobil,****7****a vypustil krkavca. Ten vyletel a poletoval sem i tam, kým na zemi nevyschli vody.****8****Potom vypustil holubicu, aby videl, či sa vody na povrchu zeme umenšili.****9****Keď však holubica nenašla miesto, kde by jej noha spočinula, vrátila sa k nemu do korábu, lebo vody boli na celom povrchu zeme. Vystrel ruku, chytil ju a vtiahol k sebe do korábu.****10****Potom čakal ešte ďalších sedem dní a znova vypustil holubicu z korábu.****11****K večeru sa holubica vrátila k nemu, a hľa, v zobáku mala čerstvý olivový list. Z toho Nóach poznal, že sa vody na zemi umenšili.****12****Potom počkal ďalších sedem dní a vypustil holubicu, ale tá sa už nevrátila k nemu.****13****Šesťsto prvého roku Nóachovho života, prvého dňa prvého mesiaca vyschli vody na zemi. Vtedy Nóach odstránil z korábu pokrov, a hľa, povrch zeme už obschol.****14****Dvadsiateho siedmeho dňa druhého mesiaca bola zem úplne suchá.“*

**Milí bratia, milé sestry!**

Reminiscere – **Rozpomeň sa**, (tak podľa slov Žalmu 25, 6), znie **názov tejto** 2. **nedele** v pôstnom období.

Z Písma svätého počujeme, že ***Boh sa rozpomenul*** *na Nóacha, na všetky živočíchy i na dobytok, ktoré boli s ním v korábe.* Strávili tam viac ako rok: od 10. februára do 27. februára nasledujúceho roku. Je to poriadne dlhý čas neistoty, aj keď koráb je tkp. „plávajúci kostol“ – miesto záchrany, kde je sucho a život. Inak všade prší a prší. Obloha je zatiahnutá. Čas na depresiu, ba katastrofa.

Keď o kapitolu skôr (1M 7, 16b) čítame, že  ***Hospodin zavrel dvere*** za tými, ktorí vošli do korábu, znamená to, že im zabránil dívať sa na skazu a prepadnúť ponurým myšlienkam.

Židovské výklady uvádzajú, že **je to Pán Boh, ktorý sa trápi – kvôli všetkým tým mŕtvym, ktorí zahynuli vo vodách potopy.**

Kto sa plavil loďou na mori počas búrky, či vysoko zdvihnutých vĺn, tuší, čo prežívali tí, ktorí boli v korábe. Vskutku iba tuší... Na rozdiel od námornej lode **sa** totiž  **koráb** **nedal ovládať. Bolo celkom v Hospodinovej réžii, aby sa neroztrieštil** o nejaký vrch, kým vody nestúpli dostatočne vysoko. Pre pasažierov korábu bol pocit nemožnosti riadiť ho, pocitom, že **sú vydaní na Božiu milosť.**

Zrejme poznáme pocity, keď si uvedomujeme, že nemôžeme riadiť veci a okolnosti, že sme vydaní na Božiu milosť. Nech už sú dôvody týchto emócií akékoľvek, **nezabudnime, že smieme volať: *„Zachráň nás, Pane, hynieme!“*** (Mt 8, 25) On nám možno vytkne: *„Čo sa strachujete, ľudia malej viery!“* (Mt 8, 26), ale potom pohrozí vetru i moru a nastane veľké utíšenie. **Boh sa rozpomenul**.

V týchto dňoch plynú práve 3 roky od vzniku pandémie covidu 19 na našom území. Na Slovensku vzala život 26 tisícom a celosvetovo približne 7 miliónom ľudí. A hoci, vďaka Bohu, je pandémia na ústupe, aj v súčasnosti počúvame mnoho desivých správ: Vojna na Ukrajine so stovkami tisícov obetí, zemetrasenie v Turecku a Sýrii s desiatkami tisíc mŕtvych. Obrovské zničené územia.

Možno myslíme na dni, ktoré boli pre nás osobne hrozné. Najradšej by sme prosili, aby takéto dni neprišli. No **ťažkosti, skúšky a súženia sa nevyhýbajú ani kresťanom.** *„Cez mnohé súženie musíme vojsť do kráľovstva Božieho“* (Sk 14, 22). Vždy však smieme prosiť o istotu, aby aj v nich bol s nami Pán **Boh – rozpomenul sa** na nás.

Sotva je náhodné, že **meno *Nóach* znamená *odpočinutie*** a zároveň hebrejskú slovnú hračku, pretože **slovo *milosť* je v tejto biblickej reči zložené z rovnakých písmen, len obrátene.** Nóachovo meno sa spomína v Písme viac ráz. Hebrejský čitateľ Svätého písma si v opise hrôz potopy výrazy *milosť* a *odpočinutie* prečítal ako rým niekoľkokrát. Pri preklade sa táto slovná hračka pochopiteľne stratila, no môžeme ju mať prinajmenšom na pamäti.

Pri stavbe korábu ani pri plavbe v ňom si Nóach ešte neodpočinie. V 1M 6, 9b čítame, že ***Nóach chodieval s Bohom.*** **Mal s Bohom dôverný vzťah. Pustil si k srdcu Božie slovo, Hospodinove rady a príkazy, čo má robiť.** Chodil s Bohom na cestách svojho života. Nie, nebol bez chýb, no podarilo sa mu nesklamať Božiu dôveru. Asi vedel: *„Stačí ti moja milosť“* (2Kor 12, 9 – ekum. preklad).

Boh si ho vyvolil.  *Nóach našiel milosť v očiach Hospodinových* (1M 6, 8). **Vyvolenie znamená úlohu a milosť nie je nijaká lacná záležitosť.** **Je to** **rovnaké, ako s láskou – aj tá dá námahu.**

Aká námaha to je – a to aj pre Boha – je najzreteľnejšie na príbehu Pána Ježiša Krista. Ježiša Boh dal, aby sa svojou smrťou stal obeťou zmierenia pre tých, ktorí v Neho veria (por. R 3, 23 – 25; J 3, 16).

**Boh sa rozpomenul.** Rozpomína sa i na nás. Kiež aj my – tak, ako si to Pán praje – vieme pamätať na Neho, spoliehať sa na Neho a starať o to, čo nám Boh zveril.

Zvláštne obdobie veľkých kríz, akými bola pandémia a akou je vojna s jej dôsledkami, oberá o pokoj, spôsobuje neistotu. A zdá sa nám, že trvá pridlho.

Aj Nóach s posádkou v korábe prežívali **dlhú dobu neistoty.** No **najpodstatnejšie** na nej **bolo** Božie pamätanie. To, **že** **Boh sa** na nich všetkých **rozpomenul**. **Keď Pán Boh pamätá, rozpomína sa, niečo sa deje.** **Hospodin koná.** V prípade Nóacha tvorí nový svet, pretože pre veľkú skazenosť ľudí na zemi a ustavične zlé zmýšľanie ich srdca (1M 6, 5) nechal opäť spojiť vody, ktoré pri stvorení sveta oddelil nebeskou klenbou (1M 1, 6n). Teraz  Boh začína znova: „*Zavreli sa žriedla prahlbiny aj okná nebies a dážď z neba ustal“* (1M 8, 2).

**V modlitbách zaznamenaných v Biblii sa prosba o Božie rozpomenutie – o to, aby Boh pamätal, objavuje často**.

*„Ó Hospodine, pamätaj na svoje zľutovanie, na svoju milosť; lebo tie sú od vekov“* (Ž 25, 7).

*„* *Pamätaj, aký krátky je môj život, akých krehkých si stvoril všetkých ľudí.“*  (Ž 89, 48 – Botekov preklad)

*„Rozpomeň sa na mňa a ujmi sa ma“* (Jer 15, 15). *„Hospodine, ... v hneve pamätaj na zľutovanie!“* (Abk 3, 2) **Všetci, ktorí sa takto modlia nechcú, aby si Pán Boh na nich iba spomenul, ale prosia, aby zasiahol – konal pre ich záchranu, ich spásu.** Vrátane zločinca ukrižovaného na Golgote spolu s Ježišom, ktorý prosil: *„Pane, Ježiši, rozpomeň sa na mňa, keď prídeš do svojho kráľovstva“* (L 23, 42).

Aj my prosíme, ako sa modlili ľudia už mnohokrát pred nami: **Pane, rozpomeň sa. Pamätaj na nás.** Na tento ubiedený svet. Na našich blízkych. Na tých, ktorých máme radi. Na tých, ktorých poznáme. Na tých, o ktorých sme iba počuli, že idú cestou kríža. **Bože pamätaj. Hospodine rozpomeň sa – i na mňa nehodného.** Amen.

*Použitím myšlienok Elen Plzákovej (in: NKD 2023 /23.I., 24. – 27.I./):* **Martin Šefranko, evanjelický a. v. farár**